**РАГОН ИРОН ЧЫНДЗÆХСÆВ**

*Уæзданæй, фæрсагæй, уæййагæй,*

*Хъæздыгæй, мæгуырæй æмзæрдæ*

*Куы уаиккам! Баууæнд, нæ бæстæ*

*Нæ заид фæстейæ хъуагæй.*

***Гæдиаты Секъа***

Раздæр ирон адæммæ цы бирæ рæсугъд æгъдæуттæ уыдис, уыдонæй сæ иу уыд чындзæхсæвы æгъдау. Ирон чындзæхсæвæн уыдис йæхи æвæрццаг æмæ æппæццаг миниуджытæй хъæздыг кодта ирон чындзæхсæв: æфсарм, æгъдау, кафт, зард... Зындгонд куыд у, афтæмæй уæды заманты хъæздыг лæг йæ чызджы мæгуыр лæгæн нæ лæвæрдта, кæдиу чызг æмæ лæппу кæрæдзийы тынг уарзтой, уæддæр. Фыд-иу стыр ирæд куыд нæ райстаид, уæд йæ чызджы нæ лæвæрдтæ.

Сиахсаг-иу æмбалимæ ацыдис, æмæ-иу чызджы фыд фарста сиахсаджы æмбалы, лæппу фæрæзджын у æви нæ. Уæд-иу æрцыдысты фидауынмæ, æхца-иу ныууагътой нысангарз. Уый фæстæ та-иу æрцыдысты хæдзар уынæг, æмæ-иу райстой гал, хъуг æмæ фондз фысы, хуыдтой сæ фидауæггаджы гал æмæ хъуг. Иу мæйы фæстæ-иу ногæй ирæд исынмæ æрцыдысты, чызджы фыдæиу йемæ æркодта æртæ лæджы. Фыццаг истой цæджджинаг стыр æрхуы аг, стæй топп æмæ кард, цæджджинаджы хуыдтой сæр. Стæй-иу бадзыртой дарæсы ′хцайыл. Истой бæх, æртæ галлы, цыппар хъуджы. Хъуыскъаг фос, фыстæ дæс æмæ ссæдзæй – дæс æмæ дыууиссæдзмæ. Бирæтæн-иу сæ фос ирæды фаг куынæ кодтой, уæд-иу дыккаг хæдзæрттæй æфстау райстой. Чындз хастой Джеоргуыбайы фæззыгон куыстыты фæстæ. Чындзхæсджытæ-иу къуыри баззадысты, хъæубæстæ сæ рахон-бахон кодтой, хуыдтой сæ цыты уазджытæ...

Фынгтыл-иу сыкъа куы анызтой, уæд-иу æй кæстæртæм фехстой æмæ-иу æй æнæмæнг хъуамæ æрцахстаиккой. Зæронд-иу нуазæн куы радта, уæд хъуамæ дзуапп радтаид, æмæ æнæмæнг нуазгæ уыдис, дæ бон куы нæ уыдаид, уæддæр. Фынгтыл ма къухæй састой сгуы, чи-иу æй асаста, уымæн лæвæрдтой хай æмæ нуазæн. Хæрæфыртæн лæвæрдтой сгуы, уазæгæн – хай. Фынгыл хæйттæ лæвæрдтой: галы агъд-иу йæ астæуыл алыг кодтой æмæ-иу æй аст лæджы раз æрæвæрдтой. Хæйттæ чи уæрста, уыдонæй иуы къухф уыдис уис, æмæ-иу цал хайы радтой, уал угарды-иу ныккодтой.

Ноджы ма ахæм æгъдау: сыкъа-иу кæмæ радтой, уый æнæмæнг хъуамæ базарыдаид. Чындзæхсæвы хъазт къуырийы бæрц нæ мынæг кодта. Фæсивæд æхсæвæй-бонай кодтой кафгæ, заргæ. Ног чындз уыдис хицæн уаты æмæ уырдыгæй æддæмæ нæ цыд, бинонтæй никæмæ дзырдта, уайсадгæ сæм кодта. Райсом-иу раджы сыстадис, æмæ-иу скъæт æмæ уынгтæ ныммарзта. Ног чындзæн донмæ цæуыны бар нæ уыд, бар-иу ын радтой Ногбоны, кæнæ куадзæны. Донмæ-иу кувинæгтæ ныххастой, хæбизджынтæ, арахъхъ, физонæг, скуывтой-иу доны дзуæрттæн, уымæй фæстæмæ чындзæн бар уыдис донмæ цæуынмæ. Афæдз-иу рацыдис æмæ-иу чындз йæ цæгатмæ цыдис хуындæджы бадынмæ. Афæдз-иу йæ цæгаты фæбадт. Сывæллон-иу куы райгуырд æмæ-иу фæстæмæ куы здæхт, уæд-иу ын йемæ рарвыстой хорз фыр, гуыдантæ, арахъхъ. Фыр-иу аргæвстой, хъæубæсты-иу æрхуыдтой. Хистæртæ-иу зæрдæбын куывдтытæ фæкодтой. Хуыцау æмæ-иу йе скæнгæ зæдтыл бафæдзæхстой,хуын-иу чи рарвыста, уыдоны.

***Тедеты Анджелæ,***

 ***Октябрыхъæуы фыццæгæм***

***астæуккаг скъолайы ахуыргæнæг.***